Gesinsgeweld Interdik - Jy en die RegJy en die Reg
Tuis › Familiereg › Gesinsgeweld Interdik
Daar is verskillende tipes geweld wat tuis kan voorkom, nl.:
Liggaamlike mishandeling: dit is waar liggaamlike aanranding plaasvind.
Seksuele misbruik: dit is waar een of meer persone ʼn ander persoon seksueel misbruik, bv. die pa molesteer sy dogter.
Ekonomiese misbruik: dit is bv. gevalle waar die kleinkinders of kinders ʼn pensioenaris se welsynstoelae vir hul persoonlike doeleindes gebruik en dan die pensioenaris verwaarloos.
Woordelikse misbruik: herhaalde beledigings, afkraak, vloek of uitskel.
Intimidasie: enige gedrag wat ʼn bedreiging vir iemand anders inhou.
Teistering: die herhaling van onwelkome dinge om iemand anders te irriteer of om sy/haar lewe moeilik te maak, bv. ongevraagde telefoonoproepe; voortdurend opdaag by iemand se werk; emosionele, woordelikse of sielkundige misbruik; bekruiping; skade aan eiendom; onwettige betreding; oorheersende gedrag; ens.
Jy het twee keuses wanneer jy met geweld by die huis te doen het. Jy kan aansoek doen om ʼn beskermingsbevel, of jy kan ʼn klag indien, of albei.
ʼn Beskermingsbevel is ʼn dokument wat iemand beveel om sekere optrede te staak of anders die gevaar van inhegtenisneming te loop. Dit gee aan die misbruiker ʼn kans om ʼn nuwe blaadjie om te slaan. ʼn Misdaadrekord sal nie teen hom/haar geopen word nie. Die mag wat die beskermingsbevel jou gee, is dat jy tesame daarmee ʼn bevelskrif tot aanhouding kry wat jy kan hou en teen die oortreder kan gebruik indien hy/sy die bepalings van die beskermingsbevel minag.
Die indien van ʼn klag beteken dat die polisie ʼn ondersoek sal instel en die beweerde oortreder in hegtenis sal neem indien sy / haar optrede op ʼn misdaad neerkom. Jy kan aansoek doen om ʼn tussentydse beskermingsbevel vir onmiddellike beskerming.